钦定古今图书集成/明伦汇编/官常典/第275卷 > 陈音
## 钦定古今图书集成/明伦汇编/官常典/第275卷 > 陈音

按《明外史》本传：“音字师召，莆田人。天顺末进士。改庶
吉士，授编修。成化六年三月，以灾异陈时政，言：‘讲学
莫先于好问。陛下虽间御经筵，然势分严绝，上有疑
未尝问，下有见不敢陈。愿引儒臣赐坐便殿，从容咨
论，仰发圣聪。异端者，正道之反，法王、佛子、真人，宜一
切罢遣’。”致仕尚书李秉、在籍修撰罗伦、编修张元祯、
新会举人陈献章，皆当世人望，宜召还秉等，而置献
章。台谏言官多缄默，愿召还判官王徽、评事章懋等，
以开言路。忤旨，切责。司礼太监黄赐母死，廷臣皆往
吊，独翰林不往。侍讲徐琼谋于众，音大怒曰：“天子侍
从臣，相率拜内竖之室，若清议何？”琼愧阻。秩满，进侍
讲。汪直党韦瑛夜帅逻卒入兵部郎中杨士伟家，缚
士伟考掠及其妻子。音与比邻，乘墉大呼曰：“尔擅辱
朝臣，不畏国法耶？”其人曰：“尔何人，不畏西厂。”音厉声
曰：“我翰林陈音也。”久之，迁南京太常少卿。刘吉父丧，
起复。音贻书劝其固辞，吉不悦。后吏部拟用音，吉辄
阻之曰：“腐儒。”以故十年不得调。尝与守备中官争事，
为所劾，事卒得直。弘治五年，吉罢，始进本寺卿，越二
年卒。音负经术，士多游其门者。然性健忘，凡世故琐
屑及诸儇薄事，皆不解。世多以不慧事附之以为笑，
然不尽实也。